ועדת הכלכלה, כנסת 16, פרוטוקול מספר 275, 2004-10-20 09:30

שלום שמחון: שלום לכולם, אני פותח את ישיבת ועדת הכלכלה.

שלום שמחון: על סדר היום תקנות התעבורה (תיקון מס'...), התשס"ג-2003 בדבר התאמת סיווגי הרכב, המידות והעומסים המותרים ודרגות רשיונות הנהיגה בישראל לתקינה ולדרגות הקיימים באירופה.

לאה ורון: למר עוזי יצחקי מגיעות ברכות על מינוי לתפקיד סמנכ"ל בכיר תנועה.

לאה ורון: בהצלחה.

עוזי יצחקי: תודה רבה.

עוזי יצחקי: אני אפרוס את הרקע ואת הכיוונים, ולאחר ניכנס לפרטי התקנות.

עוזי יצחקי: כפי שנאמר, בשנת 2003 נערך דיון.

עוזי יצחקי: אנחנו התחלנו מהחלטת הממשלה שהיתה בחודש אוגוסט 2000 במסגרת החלטות הממשלה לתוכנית הכלכלית לשנת 2001.

עוזי יצחקי: התקבלה החלטה על התאמת תקינת התחבורה בישראל לתקינה האירופאית.

עוזי יצחקי: מאותה החלטה התחלנו עבודת מטה בין-משרדית שהוביל משרד התחבורה לניסוח התקנות בשלושה מישורים.

שלום שמחון: האם באופן עקרוני ניתן לנהוג במדינות באירופה עם רשיון ישראלי?

עוזי יצחקי: כיום 13 מדינות בעולם, מהן 11 מדינות באירופה, מכירות ברשיון הנהיגה הישראלי.

עוזי יצחקי: אחד מהיתרונות של אימוץ התקינה האירופאי יאפשר לנו פריסה רחבה יותר.

שלום שמחון: באילו מדינות נכון להיום ניתן לנהוג עם רשיון ישראלי?

עוזי יצחקי: יש לנו היום את אנגליה, צרפת, הולנד, נורבגיה, אוסטריה, שוויץ, סינגפור.

עוזי יצחקי: בארצות הברית לא ניתן.

עוזי יצחקי: ניתן לנהוג שם עם הרשיון הישראלי מבלי לעבור דרך ממסי.

אתי בנדלר: זה רק עם הרשיונות החדשים שהצד השני שלהם הוא אנגלי ושיש בהם התמונה.

עוזי יצחקי: כפי שאמרתי, נעשתה בשלושה מישורים עבודת מטה מאותה החלטת ממשלה: התאמת דרגות רשיון הנהיגה לדרגות הנהוגות באירופה, התאמת סיווגי הרכב בישראל לסיווגים באירופה, והתאמת המידות והעומסים על הסרנים בכלי הרכב לאלה שנוהגים באירופה.

עוזי יצחקי: באפריל 2003 הונח על שולחן ועדת הכלכלה תיקון לתקנות התעבורה ואימוץ התקינה האירופאית, וכאמור ביוני אשתקד התקיים דיון ובו התברר שיש מחלוקות ובין גורמי הממשלה.

עוזי יצחקי: מאז אותו דיון ביצענו עבודת תיאום נוספת לניסוח מוסכם של התקנות.

עוזי יצחקי: צוות משותף של המשטרה ומשרד התחבורה עמל במשך כשנה על העבודה.

עוזי יצחקי: נעשתה עבודת תיאום נוספת גם עם צה"ל, עם גורמים חוץ ממשלתיים נוספים: מועצת המובילים, מועדון האופנועים וגופים נוספים שחלקם מיוצג פה.

עוזי יצחקי: אני אעבור בקצרה על יתרונות אימוץ התקינה האירופאית, הדברים יובלטו יותר.

עוזי יצחקי: כאשר נעבור על התקנות.

עוזי יצחקי: ראשית, הקלה לציבור- מידע ברור ופשוט על דרגות הרשיון וסוגי הרכב.

עוזי יצחקי: שנית, לגורמי האכיפה יהיה קל יותר בכך שברשיון כל רכב תירשם דרגת רשיון הנהיגה המינימלי המתאימה לו.

עוזי יצחקי: שלישית, אנחנו צופים שיפור בבטיחות ובתחזוקת תשתית הכבישים.

עוזי יצחקי: משקל המשאיות היום במדינת ישראל גבוה יותר מהנהוג בעולם.

עוזי יצחקי: זה דבר שהוא לכאורה גורם לפגיעה בבטיחות, ומוכח שזה פוגע בתשתית הכבישים.

עוזי יצחקי: הקטנת רף המשקלים תניב שיפור בתחום הזה.

דוד טל: אבל, אתה לא אומר שעלות ההובלה תגדל.

עוזי יצחקי: אנחנו נדבר על זה.

עוזי יצחקי: יצטרכו יותר משאיות.

אליעזר כהן: האכיפה של זה לא פחות חשובה.

עוזי יצחקי: בהחלט.

עוזי יצחקי: רביעית, הרחבת הכרת מדיניות חוץ ברשיון הנהיגה הישראלי.

עוזי יצחקי: חמישית, תהיה אפשרות יבוא כלי רכב ללא צורך בשינויים והתאמות.

עוזי יצחקי: הכוונה לייבוא כלי רכב המיוצרים על-פי התקינה האירופית, דבר שאנחנו צופים שהוא יוזיל את מחירי המשאיות.

עוזי יצחקי: אני עובר עכשיו לנושא התאמת דרגות רשיונות הנהיגה.

עוזי יצחקי: תהיה חלוקה לארבע קבוצות רישיונות עיקריות: A-אופנועים, B-רכב עד 3,500 ק"ג, C-רכב מסחרי, ו-D-הסעת נוסעים.

עוזי יצחקי: בכל קבוצת תהיה דרגת משנה לפי משקלים כוללים מותרים ומספר הנוסעים המורשה.

אליעזר כהן: האם ב-A הכוונה לאופנועים בכל גודל?

עוזי יצחקי: אני יודע שאופנועים מעניינים אותך, אבל אנחנו ניכנס לזה.

עוזי יצחקי: לגבי אופנועים, אנחנו נתאים את החלוקה על-פי הספק מנוע ולא עוד על-פי הביצועים, על-פי המדד של נפח מנוע.

עוזי יצחקי: כמובן שכל דרגת רשיון תהיה מותאמת לדרגה סגורה של סוגי רכב לפי הסוגים הקיימים באירופה.

עוזי יצחקי: מבחינת סיווגי רשיונות רכב, תהיינה ארבע קבוצות ראשיות.

עוזי יצחקי: שנית, דרישות טכניות ובטיחותיות לכול קבוצה.

עוזי יצחקי: אנחנו צופים שתהיה הקלה על דרישות התקינה מאחר שזה מבוסס על תקינה אירופאית.

עוזי יצחקי: שלישית, נתאים גם את סוגי רשיונות הרכב לדרגות רשיונות הנהיגה.

עוזי יצחקי: אני ציינתי שתהיה התאמת המידות והמשקלים לעומסים המותרים כנהוג במדינות העולם.

עוזי יצחקי: אנחנו נפחית את המשקלים, נוריד את הרף המותר.

עוזי יצחקי: כך אנחנו צופים הוזלה במחירי המשאיות.

עוזי יצחקי: בשנה האחרונה גובשה גם תוכנית עבודה ותקציב.

עוזי יצחקי: הכנו תוכנית עבודה מפורטת לעניין הזה.

עוזי יצחקי: עיקרה של התוכנית הוא התאמת מערכות המידע רכב ונהיגה במשרד התחבורה ובגופים המקושרים כמו המשטרה, וגופים אחרים שמקושרים ועובדים איתנו ישירות.

עוזי יצחקי: הכנו תוכנית עבודה להתאמת המערכות האלה.

עוזי יצחקי: אנחנו צופים שתהיינה שנתיים להיערכות.

עוזי יצחקי: כלומר, מיום אישור ופרסום והתקנות תהיינה שנתיים של עבודה.

עוזי יצחקי: אני רוצה להדגיש ולומר שנתיים, כי מדובר באמת בפעילות נרחבת.

עוזי יצחקי: לדוגמא, אנחנו נצטרך לפתח מחדש חלקים נרחבים ממערכת המידע של הנהיגה.

עוזי יצחקי: לכן, ישנו פרק הזמן הזה.

עוזי יצחקי: אם עד סוף שנה זאת נאשר ונפרסם את התקנות, וזו התקווה והשאיפה, אז בשנים 2005-2006 תהיה ביצוע העבודה.

עוזי יצחקי: ב-1.1.2007 תהיה תקופת מעבר.

עוזי יצחקי: אנחנו תיאמנו עם המשטרה שמונה עשר חודשים לתקופת מעבר.

עוזי יצחקי: בעבר, היו לנו חילוקי דעות על זה.

עוזי יצחקי: אבל, לאור ההחלטה שלכם מה-13 לספטמבר להאריך את תוקף הרשיונות מחמש שנים לעשר שנים, הויכוח אם זה יהיה חמש שנים כתקופת מעבר, כפי שאנחנו בזמנו דרשנו, כבר לא רלוונטי.

עוזי יצחקי: אתם עזרתם לנו גם בעניין הזה.

עוזי יצחקי: סיכמנו עם המשטרה תקופת מעבר של שמונה עשר חודשים.

עוזי יצחקי: כמובן שתקופת המעבר מלווה בהוראות המעבר.

עוזי יצחקי: תהיה המרה, יהיו מבחני שליטה וכו'.

שלום שמחון: האם רק בשנת 2008 יהיה ניתן לנהוג בכל אירופה ובארצות הברית?

עוזי יצחקי: לא.

עוזי יצחקי: אם יהיה לך ראשון תקף החל מה-1.1.2007 תוכל לעשות את זה.

עוזי יצחקי: עד אמצע 2008 כולם יהיו חייבים להמיר את הרשיונות.

שלום שמחון: נניח שב-2004 יהיו תקנות.

שלום שמחון: האם אני בחודש ינואר 2005 יכול לנהוג עם הרשיון שלי בלי ממסי?

עוזי יצחקי: לא, אתה עוד לא תוכל לקבל.

עוזי יצחקי: רשיון הנהיגה או הרכב הראשון החדש יהיה ב-1.1.2007.

דוד טל: למה אתה צריך פרק זמן כל כך ארוך של שנתיים?

דוד טל: התשובה שלך בעניין הזה ממש לא משכנעת אותי.

עוזי יצחקי: בדקנו את העניין הזה.

עוזי יצחקי: יש פה עניין של יציאה למכרז.

דוד טל: עם מי בדקתם את זה?

עוזי יצחקי: זו עבודה של מערכות מידע.

עוזי יצחקי: אני גם יכול להגיש לכם תוכנית מפורטת.

דוד טל: תרשום לך שאני אשמח מאוד לקבל את זה.

דוד טל: אני רוצה לראות את הדברים האלה.

דוד טל: זה פשוט לא נראה לי הגיוני.

דוד טל: שנתיים הם פרק זמן מוגזם.

עוזי יצחקי: כמו שאמרתי, מדובר בהתאמת מערכות מידע.

עוזי יצחקי: אני גוף ממשלתי, אני צריך לחפש יועץ שיכתוב לי את המכרז.

עוזי יצחקי: אחר כך אני צריך לצאת למכרז שבו בדרך כלל יש לי בג"צים ועיכובים וחסמים.

דוד טל: אם המכרז בסדר אז אין לך לא בג"צים, לא עיכובים ולא חסמים.

דוד טל: שנתיים הם הרבה זמן.

חוה ראובני: אין מכרז בלי צו מניעה בדרך.

עוזי יצחקי: אני אגיש לכם תוכנית עבודה.

עוזי יצחקי: במקביל, אני אבדוק שוב אפשרות לקצר את לוחות הזמנים.

דוד טל: על פניו נראה לי שאם אתה אומר למי שצריך לעשות את העבודה שיש לו פרק זמן של שנה, אז הוא יעשה לך את העבודה בשנה.

דוד טל: אזרחי מדינת ישראל מרוויחים מזה.

עוזי יצחקי: אם לא הייתי גוף ממשלתי, ויושבים פה נציגי גופי ממשלה שמקבילים אליי שיכולים להעיד על זה, הייתי יכול להתחייב.

עוזי יצחקי: אני כפוף להרבה אילוצים.

אליעזר כהן: שר התחבורה החליט ביום ראשון שהרשיון יהיה לעשר שנים, וביום שלישי היה לו אישור של הוועדה לעשר שנים.

חוה ראובני: הדברים האלה לא נעשים בתוך הממשלה.

חוה ראובני: רוכשים שירותים מבחוץ.

עוזי יצחקי: אנחנו נצטרך לפתוח מחדש חלקים גדולים ממערכת המידע.

עוזי יצחקי: אני אעביר לכם את התוכנית.

עוזי יצחקי: במקביל, אני אבדוק את קיצור לוחות הזמנים.

שלום שמחון: האם אתה יכול להציג בפנינו איפה הבעיות העיקריות במהלך הזה?

עוזי יצחקי: הבעיות העיקריות זה עבודה.

עוזי יצחקי: זה התאמת מערכות המידע, זה בחירת יועץ שיכתוב את המפרט, זה כתיבת המפרט.

לאה ורון: מהן הבעיות בתקנות עצמן, לא ביישום שלהן?

אליעזר כהן: אגב, הרושם הראשוני הוא שנעשתה עבודה מאוד יפה.

חוה ראובני: במידות ובעומסים יש כאן עניינים של שינויים מהותיים לעומת משק הרכב הקיים היום, אגף הרכב בוודאי יוכל להרחיב על זה, וזה מחייב תקופות היערכות ותקופות מעבר.

חוה ראובני: יש לזה השלכות כלכליות.

חוה ראובני: יש לנו שלוש קבוצות של נושאים.

חוה ראובני: בנושא רשיונות הנהיגה יש שלוש דרגות שאין הקבלה אחד לאחד בין הדרגה הישנה לדרגה החדשה באופן שהדרגה המקבילה בשיטה החדשה נותנת קצת פחות מהדרגה הישנה.

חוה ראובני: אם היום רכב פרטי נותן 4 טון, מחר הרשיון המקביל של רכב פרטי ייתן 3.5 טון.

חוה ראובני: יש אנשים שמחזיקים ומשתמשים ברכב של 3,800, ולכן נתנו להם מענה בהוראות.

חוה ראובני: אותו הדבר עם משאיות.

חוה ראובני: הדרגה הבסיסית של המשאית היום היא עד 15 טון, והממוצע הוא 12 טון.

חוה ראובני: יש לנו את הפער 3 טון.

חוה ראובני: אותו הדבר באופנועים.

לאה ורון: האם בכל המקרים השינוי במספר הטון הוא לרעת מחזיקי הרשיונות?

חוה ראובני: כן.

חוה ראובני: בדבר אחד יש העלאה של הטונאז' מ-4 ל-5 וזה בחלק מרכבי הסעת נוסעים.

חוה ראובני: בכל מקום שמצאנו שיש פערים כאלה, מצאנו מבדיקת מערכות המידע שלנו שיש מעט מאוד כלי רכב קיימים שנופלים בדיוק בתפר הזה, ונתנו מענה בתקנות להבחנות האלה.

שלום שמחון: האם מי שהחזיק רשיון פרטי לפני עשרים שנה ויש לו גם רשיון על טרקטור, נפרד עכשיו מהטרקטור?

חוה ראובני: לא.

חוה ראובני: גם היום כתוב לו טרקטור וגם מחר הוא יקבל טרקטור.

חוה ראובני: הוא ימשיך להחזיק את הטרקטור.

חוה ראובני: מה שיש יתורגם לדרגות החדשות.

חוה ראובני: למי שיש בעיות בגלל שינוי בטונאג' או במספר הנוסעים וכו', מוצע בתקנות מסלול איך לפתור את הבעיות האלה.

דוד טל: נניח שיש לי רכב 4,000 ק"ג וזה יורד היום ל-3,500 ויש לי 3.800.

דוד טל: איך הבעיה הזאת מסתדרת?

חוה ראובני: אני מסתכלת בעמ' 33 לתקנות.

חוה ראובני: אם הוא הוכיח לרשות הרישוי במהלך תקופת המעבר שהוא נוהג דרך קבע ברכב שמשקלו הכולל המותר העולה על 3.5 טון אך אינו עולה על 4 טון, הוא מוכיח שהוא משתמש בזה דרך קבע, הוא יקבל היתר קבוע לרכב הזה.

חוה ראובני: הדוגמא היא "פורד".

חוה ראובני: אין הרבה כאלה, אבל יש.

חוה ראובני: אם הוא מוכר את הרכב אז או שהוא יצטרך להתיישר ולהחליף את זה ברכב שנמצא מתחת ל-3.5 טון או לשדרג את הרשיון שלו.

חוה ראובני: אבל, לא יהיה מצב שהוא לא יוכל לנהוג ברכב שיש לו בגלל השינוי.

חוה ראובני: אדם שקונה רכב של 3,800 אחרי תקופת המעבר, הוא כבר יצטרך רשיון נהיגה של C1 הכבד יותר של משאית.

דוד טל: אם כך, את מבינה שאת מונעת ממני למכור את הרכב הזה לאנשים שיש להם רשיון מסוג 2.

חוה ראובני: נכון, אנחנו אומרים שדרגה 2 צריך לנהוג עד 3.5 טון.

חוה ראובני: אנחנו רק לא רוצים לפגוע באנשים וביכולת שלהם להשתמש ברכוש שלהם.

דוד טל: אני רואה פה בעיה לא פשוטה.

דוד טל: התקנה הזאת לא מאפשרת לאזרח בישראל שיש לו רכב כזה שנמצא בין ובין למכור אותו לכול אחד.

דוד טל: הוא יצטרך לעלות בדרגה של הרשיון לרשיון של משאית.

דוד טל: אני חושב שצריך למצוא לזה פתרון אחר.

דוד טל: אולי כדאי לחכות עד שרכבים מהסוג הזה יורדים מהכביש.

שלום שמחון: אני הבנתי ממר יצחקי שאם נידרש להגיע פה לאיזשהן פשרות בנקודות מסוימות, אנחנו נגיע אליהן.

שלום שמחון: אולי הנקודה הזאת היא אחת מהן.

עוזי יצחקי: בהחלט.

שלום שמחון: חבר הכנסת טל העלה פה בעיה.

דוד טל: אני מבקש לקבל גם התייחסות לבעיה הראשונה שהעלאתי ולפיה עצם הורדת הטונאז' הכללי גורמת לעלייה בעלות ההובלה.

דוד טל: יש לזה השלכה כלכלית.

חוה בן ארי: חבר הכנסת טל, אנחנו מדברים בכמות לא גדולה של כלי רכב מ-3.5 עד 4 טון.

חוה בן ארי: חבל שנתקע בזה.

חוה בן ארי: יש מעט מאוד כלי רכב וניתן לזה את המענה.

שלום שמחון: תביאי לנו את המספרים.

דוד טל: אם מדובר בכמה בודדים אז זה לא צריך להפריע.

חוה בן ארי: לא, חלילה.

חוה בן ארי: לדעתי, מדובר בכמה מאות ונמצא להם פתרון.

חוה בן ארי: אבל שלא נחשוב שיש לנו מסה של 20,000 כלי רכב.

חוה בן ארי: יש לנו מסה של כמה מאות.

שלום שמחון: חבר הכנסת טל העלה פה בעיה, ואת אומרת שהבעיה לא גדולה ואפשר לפתור אותה.

שלום שמחון: אנחנו נפתור את הבעיה.

שלום שמחון: אני הבנתי שהשתדלתם להגיע לתיאום מוחלט עם הגופים שנמצאים פה.

שלום שמחון: אנחנו נתחיל לקרוא את התקנות שהן תקנות ארוכות.

שלום שמחון: ההערות הספציפיות תשמענה בתקנות הרלוונטיות.

דוד טל: אני רואה פה שבתקנות השונות כתוב כי בתקנה זו וזו אחרי זה וזה יהיה כך וכך.

דוד טל: אני לא בקי בכל התקנות, ולכן אני אבקש לקבל הסברים.

חוה בן ארי: אנחנו נסביר כל תקנה.

לאה ורון: חבר הכנסת טל, משרד התחבורה עשה גם בנושא הזה עבודה רבה ומסודרת.

לאה ורון: אנחנו ביקשנו מהם לתת דברי הסבר לחברי הכנסת על מנת שאפשר יהיה לעקוב אחרי הדברים.

חוה ראובני: יש לי כאן שאלה פרוצדורלית בהצגת התקנות.

חוה ראובני: התקנות כאן כתובות לפי סדר רץ של קובץ התקנות, למעט תקנה אחת שקפצה לי בטעות לעמוד הלא נכון ואני מתנצלת.

חוה ראובני: אפשר כמובן לקרוא את התקנות לפי סדר רץ, אבל יש עם זה בעיה כי תיקון ההגדרות למשל, נובע משינוי במהויות.

חוה ראובני: רק אחרי שהוועדה תאשר עקרונית את השינוי במהויות שאנחנו רוצים בסיווגי הרכב, יש טעם לשנות את ההגדרות.

חוה ראובני: אם למשל אנחנו מדברים על נהיגה, אז היה צריך להתחיל אולי מתקנה 11 והיא לב העניין, היא המהות של רשיונות הנהיגה, ואחר כך כל הדברים האחרים נגזרים.

חוה ראובני: אני מדלגת לתקנה 11 בעמ' 2 למטה.

חוה ראובני: למעשה, בתקנה 11 מוצע למחוק את כל התקנות הקיימות, תקנות 176-187 שקובעות את דרגות רשיונות הנהיגה, ולהציע דרגות חדשות.

חוה ראובני: כלהלן.

חוה ראובני: תקנה 11 – "במקום תקנות 176 עד 187 לתקנות העיקריות, יבוא: תקנה 176 רשיון נהיגה דרגה A2 .

חוה ראובני: רשיון נהיגה דרגה A2 הוא רשיון לנהוג באופנוע שנפח מנועו עד 125 סמ"ק, ושהספק מנועו אינו עולה על 11 קילוואט (14.6 כוח סוס)".

חוה ראובני: זה האופנוע הקטן המקבילה של דרגה 1 0 א' של היום.

חוה ראובני: "תקנה 177 רשיון נהיגה דרגה A1.

חוה ראובני: רשיון נהיגה דרגה A1 הוא רשיון לנהוג באופנוע שהספק מנועו עד 25 קילוואט (33 כוח סוס).

חוה ראובני: " זה בערך, לא בדיוק, מקביל לדרגה ב' של היום, האופנוע עד 500 סמ"ק.

חוה ראובני: יש אופנועים שהם 500 סמ"ק שהם מעבר להספק הזה ולכן הם חורגים ממנו.

חוה ראובני: נעשתה עבודה מדויקת וקפדנית עם מועדון האופנועים כדי לעשות אחר כך הוראות התרגום לאלה שיש להם דרגה ב' כדי שהם לא ייפגעו, מכיוון ש-1A מצומצם במידת מה מדרגת ב'.

חוה ראובני: זה נמצא בהוראות המעבר בסוף.

חוה ראובני: רשיון נהיגה דרגה A זה תקנה 178 המוצעת.

חוה ראובני: "רשיון נהיגה דרגה A הוא רשיון לנהוג באופנוע כאמור בתקנות 176 ו-177" אופנועים הקטנים יותר, "ובאופנוע שהספק מנועו עולה על 25 קילוואט (33 כוח סוס).

חוה ראובני: " זה המקבילה של ג' דהיום, כל האופנועים, כל הרכב הדו-גלגלי.

חוה ראובני: תקנה 179 רשיון נהיגה דרגה 1, כאן אני אצטרך להציע לכם לדלג על כמה מילים כיוון שאנחנו ניסחנו את זה בהנחה שהתקנות שנמצאות אצל הוועדה בעניין טרקטורים יאושרו לפני שזה יעלה דיון, וניסחנו את זה בהנחה שמה שקיים שם כבר נמצא.

חוה ראובני: אני אומר על מה צריך לוותר כיוון שזה עוד לא אושר.

אליעזר כהן: לחלק מהתקנים החדשים יש משמעויות רבות.

אליעזר כהן: למשל, נפח כוח סוס.

אליעזר כהן: הדברים כוונו לטובה.

חוה ראובני: "רשיון נהיגה דרגה 1 הוא רשיון לנהוג במכונה ניידת, בטרקטורון" עכשיו צריך למחוק את המילים: "ברכב שטח, בטרקטור משא אם ניתן לבעל הרשיון היתר לפי תקנה 190(4)".

חוה ראובני: את המילים האלה צריך למחוק כי הן היו מתחייבות לו אושרו התקנות של הטרקטורים.

חוה ראובני: הן ממתינות לאישור של הוועדה.

חוה ראובני: אנחנו עשינו תיקונים, וזה הוחזר לוועדה בדצמבר-ינואר ואנחנו ממתינים.

חוה ראובני: אני אקרא עכשיו ברצף את מה שאנחנו רוצים שיישאר.

חוה ראובני: "רשיון נהיגה דרגה 1 הוא רשיון לנהוג במכונה ניידת בטרקטורון ובטרקטור אם נתקיימו בו התנאים האמורים בתקנה 189(א)".

חוה ראובני: זה התנאים המיוחדים להכשרה לטרקטור דווקא.

חוה ראובני: תקנה 180 רשיון נהיגה לדרגה B וזה המקבילה של רשיון נהיגה 02 הפרטי שהוא הרשיון הכי נפוץ היום.

חוה ראובני: "רשיון נהיגה דרגה B הוא רשיון לנהוג – ברכב מנועי שמשקלו הכולל המותר אינו עולה על 3,500 ק"ג ושמספר מקומות הישיבה לפי רשיונו לא יעלה על 8, למעט הנהג.

חוה ראובני: (2) ברכב כאמור בתקנה 179", לאמור, מכונה ניידת וטרקטורים אם יש את ההיתר.

חוה ראובני: (3) באמבולנס, ברכב לכיבוי שריפות, ברכב חילוץ", המילים: "או גרירה נשלטת" היו אמורות לצאת מפה.

דוד טל: האם רכב כזה יכול לגרור איזשהי עגלת גרירה?

חוה ראובני: זו תקנת משנה (ב).

חוה ראובני: אנחנו תכף נגיע לגרורים.

חוה ראובני: לכול דרגה יש גם את הגרור המתאים.

חוה ראובני: אם כן, "(3) באמבולנס, ברכב לכיבוי שריפות, ברכב חילוץ וברכב אחר שאישרה רשות הרישוי כרכב ביטחון, ובלבד שהמשקל הכול המותר של רכב כאמור אינו עולה על 3,500 ק"ג, ושלבעל הרשיון ניתן היתר כאמור בתקנה 190(2)".

חוה ראובני: זאת אומרת, רכבי ביטחון עד 3,500 ק"ג לבעלי היתר אפשר לנהוג עם דרגה B.

חוה ראובני: עכשיו הגענו לשאלה של חבר הכנסת טל.

חוה ראובני: "(ב) בעל רשיון נהיגה לפי תקנה זו רשאי לנהוג ברכב כאמור בתקנת משנה (א)(1) גם אם צמוד לרכב גרור שמשקלו הכולל המותר אינו עולה על 1,500 ק"ג", שזה כמו היום.

חוה ראובני: תקנה 181 זה רשיון נהיגה דרגה C1.

חוה ראובני: "רשיון נהיגה דרגה C1 הוא רשיון לנהוג – ברכב מנועי מסחרי וברכב עבודה שמשקלו הכולל המותר לפי רשיונו, עולה על 3,500 ק"ג, אך אינו עולה על 12,000 ק"ג, גם אם צמוד אליו גרור שמשקלו הכולל המותר אינו עולה על 3,500 ק"ג.

חוה ראובני: ברכב כאמור בתקנה 180(א)1 עד (2)", דהיינו, ברכבים הפרטיים, מכונות ניידות.

חוה ראובני: "ברכב כאמור בתקנה 180(א)(3)", שזה היה רכבי הביטחון, "שמשקלו הכולל המותר אינו עולה על 12,000 ק"ג ושניתן לבעל הרשיון היתר כאמור בתקנה 190(3) על-פי התנאים האמורים בה.

חוה ראובני: " זה המקבילה של ה-03 של היום, רשיון נהיגה על משאית.

חוה ראובני: תקנה 182 רשיון נהיגה דרגה C – "רשיון נהיגה דרגה C הוא רשיון לנהוג - ברכב כאמור בתקנה 181.

חוה ראובני: " דהיינו, על משאיות.

חוה ראובני: " ברכב מנועי מסחרי וברכב עבודה שמשקלם הכולל המותר עולה על 12,000 ק"ג.

חוה ראובני: " זה המשאיות הכבדות, מקבילה לדרגה 13 של היום.

שלום שמחון: האם זה הטריילר?

חוה ראובני: לא, משאיות כבדות.

חוה ראובני: כאן הגרור הוא רק עד 3,500 ק"ג.

חוה ראובני: תקנה 183 רשיון נהיגה דרגה Cּ E– "רשיון נהיגה דרגה C E הוא רשיון לנהוג ברכב מנועי מסחרי וברכב עבודה – (1) שמשקלו הכולל המותר לפני רשיונו עולה על 3,500 ק"ג גם אם צמוד אליו גרור או נתמך.

חוה ראובני: ברכב כאמור בתקנה 182.

חוה ראובני: " דהיינו, כל מה שמתחת לזה.

חוה ראובני: "בציוד חריג אם ניתן היתר מאת רשות הרישוי ובהתאם לתנאי ההיתר.

חוה ראובני: " ואנחנו נדבר מה זה ציוד חריגים וזה משאיות שהמידות והמשקולות שלהן חורגות מהמידות ומהמשקלים הסטנדרטים.

חוה ראובני: זה המקבילה של דרגה 4 היום.

חוה ראובני: זה רכב בלי הגבלת משקל וגודל.

חוה ראובני: תקנה 184 רשיון נהיגה דרגה D1.

חוה ראובני: כאן אנחנו עוברים לרשיונות להסעת נוסעים.

חוה ראובני: " (א) רשיון נהיגה דרגה D1 הוא רשיון לנהוג ברכב מנועי שמשקלו הכולל המותר עד 5,000 ק"ג, ומספר מקומות הישיבה על-פי רשיונו, אינו עולה על 16 נוסעים למעט הנהג".

חוה ראובני: זה האוטובוסים הזעירים והמוניות.

חוה ראובני: " (ב) לא יינתן רשיון נהיגה דרגה 1D לנהיגת רכב ציבורי, אלא אם כן עמד המבקש בתנאים האמורים בתקנה 189(ד) ובסימן ד' לפרק זה.

חוה ראובני: " זה התנאים לקבלת רשיון נהיגה למונית.

חוה ראובני: "(ג) בנהיגת רכב שאינו ציבורי, אלא אם כן עמד המבקש בתנאים האמורים בתקנה 190(1)".

חוה ראובני: בתקנה (1) יש לנו מונית, אוטובוס זעיר פרטי ואוטובוס זעיר ציבורי.

חוה ראובני: כדי לקבל D1 לרכב ציבורי צריך לעמוד בתנאים שקבועים היום בתקנות לרכב ציבורי, ולאוטובוס זעיר פרטי צריך לקבל את ההיתר שמכונה אצלנו היתר למשפחות ברוכות ילדים, להסיע עד 16 נוסעים.

חוה ראובני: " תקנה 185 רשיון נהיגה דרגה D – שיון נהיגה דרגה D הוא רשיון לנהוג – באוטובוס ברכב כאמור בתקנות 180 ו-184" שזה הסעת נוסעים במספר הקטן יותר, מונית וכו' וברכב פרטי "ברכב מדברי שמשקלו הכולל המותר עולה על 3,500 ק"ג ובטיולית".

חוה ראובני: טיולית הוא רכב שהולך ונעלם, אבל עדיין קיימים כמה.

חוה ראובני: "ברכב סיור".

חוה ראובני: אלו דרגות רשיון הנהיגה.

שלום שמחון: האם יש הערות לתקנה 11 החלפת תקנות 176 –187?

אבינועם טלבי: אני מייצג את עמותת אוטובוסים ציבוריים זעירים, והשינויים האלה נמצאים בדיוק בתפר שלנו, של הגדרת אוטובוס ציבורי זעיר.

אבינועם טלבי: עד כמה שהבנתי, רשיונות הנהיגה מקבילים לרשיונות רכב ויהיה גם כתוב על רשיון הרכב מהו רשיון הנהיגה.

אבינועם טלבי: כלומר, אם שינו את רשיון הנהיגה עד 5,000 ק"ג אז זה יהיה מקביל לרכב עד 5,000 ק"ג.

אבינועם טלבי: למעשה, ההגדרה של אוטובוס ציבורי זעיר החל מתיקון התקנה תהיה עד 5,000 ק"ג, למרות שהיום זה עד 3,500 ק"ג.

חוה ראובני: לא.

חוה ראובני: אוטובוסים זעירים יוכלו להירשם מבחינת סיווג הרכב בשתי קבוצות.

חוה ראובני: או ב-M1 אם משקלם יהיה מתחת ל-3,5 טון, או ב-M2 אם משקלם יהיה עד 5 טון.

חוה ראובני: אבל, זה עדיין אוטובוס זעיר.

חוה ראובני: הם יכולים ליפול בשני סיווגי רכב.

חוה ראובני: בכל מקרה, בין אם הם M1 ובין אם הם M2 מבחינת סיווג הרכב, דרגת רשיון הנהיגה שצריך בשבילם תהיה D1.

אבינועם טלבי: האם רשיון הפעלה של אוטובוס ציבורי זעיר יחול עד 5,000 ק"ג?

חוה ראובני: אנחנו לא עושים שינויים ברשיונות הפעלה.

חוה ראובני: זה ימשיך להיות אוטובוס ציבורי זעיר.

חוה ראובני: אנחנו מעלים את הטונאז'.

אבינועם טלבי: אז במקום 14 נוסעים עד היום זה יהיה 16 נוסעים.

חוה ראובני: נכון.

דוד אלוש: אנחנו עלינו ל-5 טון בגלל רכב ממוגן ירי שהמשקל הכולל המותר שלו עלה כתוצאה מזה ואז זה יצר בעיה לאוטובוס זעיר שמשקלו היה מוגבל.

דוד אלוש: לכן יישרנו קו כאן עד 5 טון.

אבי גולן: האם אוטובוס זעיר צריך דרגה 03?

חוה ראובני: לא, אוטובוס זעיר זה דרגה D1.

חוה ראובני: הדרגה המתאימה לאוטובוס זעיר היא D1.

אבי גולן: אני רוצה להוציא רשיון לאוטובוס זעיר.

אבי גולן: האם עליי להחזיק 03 או 02?

דוד אלוש: אנחנו נעשה מבחן שליטה למי שירצה אוטובוס זעיר עד 5 טון.

דוד אלוש: הוא יצטרך לבוא למשרד הרישוי ולעשות מבחן שליטה כפי שעושה אדם שמחזיק ברשיון נהיגה לרכב פרטי מספר שנים ורוצה להוציא רשיון נהיגה לאופנוע עד 50 סמ"ק.

דוד אלוש: הוא יעשה מבחן שליטה כדי לקבל.

דוד אלוש: זה החריג.

שלום שמחון: אנחנו נדון בעניין הזה עוד פעם כשנגיע להוראת המעבר.

שלום שמחון: האם יש הערות נוספות לסעיף הזה?

שלום שמחון: אם אין, אז מי בעד תקנה 11 ירים את ידו?

שלום שמחון: מי נגד?

שלום שמחון: ה צ ב ע ה תקנה 11 אושרה.

שלום שמחון: התקנה אושרה, אנחנו ממשיכים.

חוה ראובני: אני עוברת עכשיו לתיקונים הטכניים הנגזרים מאישור תקנה 11.

חוה ראובני: אני מקריאה עכשיו את תקנה 8 בעמוד 2 – תיקון תקנה 84.

חוה ראובני: תקנה 84 עניינה בהסעת נוסעים.

חוה ראובני: "בתקנה 84 לתקנות העיקריות – בתקנת משנה (ב)", זו התקנה המגדירה את מספר הנוסעים המותר בכל סוג רכב, ויש טבלה בתקנות, "בפסקאות (4)(5) ו-(7) בטור א'", שזה סוגי רכב שהם היום עד 4 טון, "במקום 4,000 יבוא 3,500".

חוה ראובני: "בתקנת משנה (ג)" שעניינה חובת שלט נוסעים, "במקום 4,000 ק"ג יבוא 3,500 ק"ג".

חוה ראובני: היום כתוב שם 4,000 ולהפחית את זה ל-3,500 ק"ג.

חוה ראובני: זה תיקון טכני שנגזר מזה.

שלום שמחון: האם יש הערות לתקנה 8? אין.

שלום שמחון: מי בעד?

שלום שמחון: מי נגד?

שלום שמחון: ה צ ב ע ה תקנה 8 אושרה.

שלום שמחון: אין מתנגדים, תקנה 8 אושרה.

חוה ראובני: אני עוברת לתקנה 9.

חוה ראובני: אני מתנצלת, תקנה 9 היא לא במקומה הטבעי, אבל היא לפי הסדר ולכן אני אקרא אותה.

חוה ראובני: בפרסום נשים אותה במקום הנכון.

חוה ראובני: תקנה 174 עניינה האיסור על נהג לחדש את רשיונו אם יש לו בעיות בריאות שהוא לא דיווח עליהן לרשות הרישוי.

חוה ראובני: תקנה 174(ב)(3) יש הפניות לתקנות, יש לנו הרבה תקנות כאלה.

חוה ראובני: בתקנה 174(ב)(3) במקום תקנות 181 עד 187 שזה רשימת דרגות הרשיון של הרכב הציבורי בתקנות הקיימות, יבוא תקנות 184 ו-185 שזה התקנות של הרכב הציבורי היום.

חוה ראובני: יהיו לנו הרבה מאוד תקנות כאלה כיוון שיש תקנות שמפנות לתקנות אחרות, וצריך לתקן אותן.

חוה ראובני: יהיה צורך לתקן הפניות בתוך התקנות.

חוה ראובני: זוהי תקנה 9.

שלום שמחון: האם יש הערות לתקנה 9?

שלום שמחון: אין מי בעד תקנה 9?

שלום שמחון: אין מתנגדים, אין נמנעים.

שלום שמחון: ה צ ב ע ה תקנה 9 אושרה.

שלום שמחון: תקנה 9 אושרה.

חוה ראובני: תקנה 10 היא קצת חריגה פה.

אליעזר כהן: יש מעט מאוד כאלה, זה רק לרכב אספנים בדרך כלל.

אליעזר כהן: כולם חושבים שהאופנוע הגדול הוא הדבר האימתני.

אליעזר כהן: אבל, יש היום אופנועים קטנים עם הספקים גדולים והם האימתנים.

חוה בן ארי: לכן שינינו את זה.

אליעזר כהן: יש הבדל בין נפח לכוח סוס היום, וזה אחד התיקונים שהם הכניסו וזה יפה מאוד.

אליעזר כהן: המקרים של נהיגה מסוכנת לתוך ציבור הולכים ומתרבים למשל עם אופנועי ים.

אליעזר כהן: זוהי תופעה מאוד מסוכנת שצריך לטפל בה.

חוה ראובני: נכון.

חוה ראובני: תקנה 119(ג) עניינה חובת חבישת קסדה בנהיגה על אופנוע.

חוה ראובני: התקנה מדברת היום על אופנוע או על תלת אופנוע ואופנוע עם רכב צידי.

חוה ראובני: אבל אופנוע עם רכב צידי הוא גם אופנוע.

חוה ראובני: אין הגדרה מיוחדת לזה.

חוה ראובני: הוא אופנוע שהוסיפו עליו עוד משהו, לכן המילים: "אופנוע אם רכב צידי" מיותרות.

חוה ראובני: אנחנו מבקשים למחוק אותן.

שלום שמחון: האם יש הערות לתקנה 10? אין.

שלום שמחון: מי בעד תקנה 10?

שלום שמחון: מי נגד?

שלום שמחון: אין.

שלום שמחון: ה צ ב ע ה תקנה 10 אושרה.

שלום שמחון: תקנה 10 אושרה.

חוה ראובני: אנחנו בתקנה 12, וכאן אנחנו נכנסים לרצף של תיקונים של הפניות.

חוה ראובני: זה הכול הפניות בתוך התקנות וצריך לעדכן אותם לפי הדרגות החדשות.

חוה ראובני: אנחנו עכשיו ברצף של תיקונים טכניים עד עמ' 8, עד תקנה 25.

אתי בנדלר: האם כולן בוודאות זה אך ורק הפניות טכניות?

חוה ראובני: כולן במקום תקנה זו יבוא תקנה זו.

חוה ראובני: הכול זה החלפת איזכורים.

אתי בנדלר: אם זה טכני בלבד אין לי בעיה שלא יקראו בקול רם.

אליעזר כהן: אני עברתי על זה והכל הוא במגמת שיפור.

אליעזר כהן: זה טוב.

שלום שמחון: אנחנו נקרא את התקנות האלה עד עמ' 8 בשקט.

שלום שמחון: אנחנו קוראים את תקנות 12, 13, 14, 15, 16, 17, 18, 19, 20, 21, 22, 23, 24, 25.

שלום שמחון: האם יש הערות עד כאן?

אליעזר כהן: בתקנה 25(1) כתוב: "כאמור בתקנה 176".

אליעזר כהן: מה אומרת תקנה 176?

חוה ראובני: תקנה 176 זה הגדרת רשיון הנהיגה של האופנוע הקטן, של A2.

שלום שמחון: מי בעד התקנות שהקראתי כרגע עד תקנה 25 כולל?

שלום שמחון: אין מתנגדים, אין נמנעים.

שלום שמחון: ה צ ב ע ה תקנות 12 עד 25 כולל 25 אושרו.

שלום שמחון: תקנות 12 עד 25 כולל 25, אושרו.

חוה ראובני: אנחנו עכשיו בתקנה 26.

חוה ראובני: גם תקנה 26 היא תקנה טכנית אבל זה נראה קצת אחרת.

חוה ראובני: תקנה 249 קובעת את סוגי רשיונות ההוראה, רשיון הוראת נהיגה לאופנוע, רשיון הוראת נהיגה לרכב פרטי וכו', ויש להם דרגות.

חוה ראובני: הדרגות האלה כבר מזמן לא בשימוש ומורה נהיגה מקבל רשיון ללמד לפי הדרגות שקיימות בתקנות רשיונות נהיגה.

חוה ראובני: לכן, אנחנו מבקשים לבטל את התקנה הזאת במקום לעדכן את ההפניות.

שלום שמחון: אבל, מי שהיה בעל רשיון לפני כן יהיה גם אחרי.

חוה ראובני: כן, הוא ימשיך לקבל רשיון הוראת נהיגה בהפניה לדרגות במקום הפניה לתקנות.

חוה ראובני: אנחנו לא משתמשים בסיווגים האלה בכלל.

שלום שמחון: האם למורי הנהיגה אין הערות לתקנה 26?

שלום שמחון: תודה.

שלום שמחון: מי בעד תקנה 26, מי נגד?

שלום שמחון: מי נמנע?

שלום שמחון: ה צ ב ע ה תקנה 26 אושרה.

שלום שמחון: תקנה 26, ביטול תקנה 249, אושרה.

חוה ראובני: יש לנו עוד שלוש תקנות שקשורות בנהיגה, תקנה 31 עמ' 13.

חוה ראובני: זה גם כן תיקון הפניות כמו שהיה לנו קודם.

חוה ראובני: כאן זה מכונה ניידת.

חוה ראובני: יש לנו עוד דבר כזה בתקנה 52.

שלום שמחון: האם יש הערות לתקנה 31, תיקון תקנה 280?

שלום שמחון: אין.

שלום שמחון: מי בעד?

שלום שמחון: מי נגד?

שלום שמחון: ה צ ב ע ה תקנה 31 אושרה.

שלום שמחון: תקנה 31 אושרה.

חוה ראובני: אני מדלגת עכשיו לתקנה 52 תיקון תקנה 567 בעמ' 29 שהיא גם כן עדכון הפניה.

חוה ראובני: זה הכרה ברשיונות זרים לנהיגה בארץ על-ידי מבקרים, הקבלת הדרגות.

שלום שמחון: האם יש הערות לתקנה 52 תיקון תקנה 567?

שלום שמחון: אין.

שלום שמחון: מי בעד תיקון תקנה 567?

שלום שמחון: ה צ ב ע ה תקנה 52 אושרה.

שלום שמחון: אין נמנעים, אין מתנגדים.

שלום שמחון: תקנה 52 אושרה.

חוה ראובני: הוראות המעבר הם הדבר האחרון שנשאר לנו בנהיגה.

חוה ראובני: אנחנו עוברים לעמ' 32 הוראות מעבר בנהיגה.

שלום שמחון: אנחנו מתכוונים לסיים היום את התקנות ואם נצטרך עוד חצי שעה לשם אישורן אנחנו נבקש אישור מיושב ראש הכנסת להאריך את הישיבה.

שלום שמחון: כדי שהפנייה שלנו לשר התחבורה לקצר את לוח הזמנים תהיה משמעותית, אנחנו רוצים לעשות מאמץ גדול גם היום כדי שהוא לא יגיד שבגללנו הוא לא מקצר את לוח הזמנים.

שלום שמחון: אנחנו נותנים לכם מוטיבציה.

חוה ראובני: " תקנה 56 הוראות מעבר בנהיגה (א) בעל רשיון נהיגה לפי התקנות העיקריות כנוסחן ערב תחילתן של תקנות אלה (להלן-התקנות הקודמות)", לאמור, מי שיש לו רשיון של היום, "רשאי במשך שנה אחת מיום תחילתן של תקנות אלה לנהוג בכל רכב בו היה רשאי לנהוג ערב תחילתן של תקנות אלה".

חוה ראובני: רצינו להאריך את זה לשנה וחצי, 18 חודשים.

חוה ראובני: אחרי שהתקנות האלה ייכנסו לתוקף עוד שנה וחצי יוכל נהג להמשיך לנהוג עם הרשיון הקיים שיש לו כל רכב שהיה רשאי לנהוג בעבר.

חוה ראובני: במהלך השנה וחצי הזאת לפני סופן הוא חייב לדאוג להחליף את הרשיון שלו לרשיון לפי השיטה החדשה.

חוה ראובני: תקנה (ב) עוסקת איך רשות הרישוי תחליף.

חוה ראובני: "(ב) רשות הרישוי תיתן רשיונות נהיגה לפי תקנות אלה בדרגה האמורה בטור הימני ברשימה שלהלן, למי שהיה בעל רשיון נהיגה לפי התקנות הקודמות בדרגה האמורה מולה בטור השמאלי של הרשימה".

חוה ראובני: כאן אנו רואים את ההקבלה בדרגה שהזכרתי קודם.

חוה ראובני: תקנה משנה (ג) פתרונות הנקודתיים להפרשים בין הדרגות.

חוה ראובני: "ׁ(ג) בנוסף על האמור בתקנה משנה (ב), רשאית רשות הרישוי לתת רשיונות נהיגה או היתרים כמפורט להלן: בעל רשיון נהיגה מדרגה ב לפי התקנות הקודמות" זה אופנוע עד 500 סמ"ק, "רשאי במהלך התקופה האמורה בתקנת משנה (א)" דהיינו בשנה וחצי הזאת, "לקבל רשיון נהיגה דרגה A", זאת אומרת האופנוע לא מוגבל, "בתנאי שהמציא אישור שכושר ראייתו הוא כאמור בתקנות 198 עד 201ג לגבי מבקש רשיון נהיגה מדרגה A".

חוה ראובני: זאת אומרת, שיש לו כושר ראייה שמתאים לאופנוע כבד, זה כושר ראייה גבוה מזה שנדרש לאופנועים קטנים, הוא צריך ראייה בשתי עיניים ולא רק בעין אחת, אלו דרישות חמורות יותר, "עמד במבחן שליטה כאמור בתקנה 217 לתקנות העיקריות".

חוה ראובני: זה הכלל.

חוה ראובני: מי שיש לו היום דרגה כיוון ש-A1 מצומצם מב' והוא רוצה לקבל A כלומר אופנוע בלתי מוגבל, התנאים שהוא צריך לעשות זה מבחן שליטה ולהראות שכושר הראייה שלו הוא מתאים לאופנוע הכבד.

אתי בנדלר: עו"ד ראובני, כשאתם מדברים על כושר ראייה זה כושר ראייה כולל כושר המתקבל עם אמצעי ראייה, עם משקפיים או עדשות?

חוה ראובני: כן.

אתי בנדלר: אם המשקפיים לא עוזרים לו להגיע לכושר הראייה הזה אז הוא פסול.

חוה ראובני: כן.

חוה ראובני: כיוון שאופנוע כבד אפשר לקבל אותו רק למי שיש לפחות שנה אופנוע קל יותר והוא צריך להיות בן 21, ויכול להיות אדם שיש לו אופנוע דרגה ב' והוא בן 19 והוא הוציא את הרשיון לפני שנתיים, לכן קבענו תנאים לגבי אלה.

חוה ראובני: איך הם יוכלו לעלות לאופנוע כבד.

חוה ראובני: "...

חוה ראובני: ואולם אם ביום תחילתן של תקנות אלה גילו היה פחות מ-20 שנה יהיה רשאי לקבל רשיון נהיגה מדרגה A בתנאים האמורים בפסקה זו עד שישה חודשים לאחר שמלאו לו 21 שנים ועד למועד זה יהיה רשאי להמשיך לנהוג בכל אופנוע בו היה רשאי לנהוג לפי התקנות הקודמות.

חוה ראובני: " הרי הגבלנו בזמן את היכולת לעשות את ההמרה.

חוה ראובני: אבל, מי שצעיר מידיי ואין לו את הוותק יכול להיות מצא שהוא לא יוכל לעשות את ההמרה תוך הזמן הזה.

חוה ראובני: לגביו ניתנה האפשרות לעשות את זה גם בשלב מאוחר תוך הגבלת זמן.

חוה ראובני: זה בהסכמה שלנו עם מועדון האופנועים.

חוה ראובני: "(2) מי שביום תחילתן של תקנות אלה רשום על שמו אופנוע שנפח מנועו אינו עולה על 500 סמ"ק אך הספק מנועו עולה על 25KW (33 כוח סוס), רשאי רשות הרישוי לתת לו היתר לנהיגה בו".

חוה ראובני: ניתן היתר פרטי לאדם שיש לו אופנוע.

חוה ראובני: הוא לא רוצה להעלות את דרגת הרשיון שלו, אולי הוא לא כשיר לזה, אבל יש לו אופנוע מסוים שלא מתיישר.

שלום שמחון: עשיתם תוכנית אישית.

אתי בנדלר: אבל "רשאית" זה שיקול דעת.

אתי בנדלר: למה לא נכתוב: תיתן לו?

אתי בנדלר: כי ברגע שמשאירים שיקול דעת - - -

חוה ראובני: תיתן.

חוה ראובני: אני לא מתכוונת להשאיר לשיקול דעת, אין הכוונה כאן לשיקול דעת.

חוה ראובני: הכוונה כאן לזכות שלו.

אתי בנדלר: לפחות, הדברים מוצהרים בפרוטוקול.

חוה ראובני: אם הוועדה מבקשת אפשר להחליף את המילה הזאת ולומר: תיתן.

אתי בנדלר: תיתן.

חוה ראובני: " (3) בעל רשיון נהיגה מדרגה 2 לפי התקנות הקודמות אשר הוכיח לרשות הרישוי במהלך התקופה האמורה בתקנת משנה (א)", במהלך שנה וחצי, "כי הוא נוהג דרך קבע ברכב שמשקלו הכולל המותר עולה על 3,500 ק"ג אך אינו עולה על 4,000 ק"ג, תיתן לו היתר קבוע לנהיגתו.

חוה ראובני: "

אתי בנדלר: אני חושבת שאנחנו נשתמש באותו מטבע: "תיתן לו".

חוה ראובני: ב-(4) זה בעל רשיון נהיגה מדרגה 3 לפי התקנות הקודמות שזה היה 15 טון.

חוה ראובני: "(4) בעל רשיון נהיגה מדרגה 3 לפי התקנות הקודמות אשר הוכיח לרשות הרישוי במהלך התקופה האמורה בתקנת משנה (א) כי הוא נוהג דרך קבע ברכב שמשקלו הכולל המותר עולה על 12,000 ק"ג, אך אינו עולה על 15,000 ק"ג, תיתן לו היתר קבוע לנהיגתו".

שלום שמחון: יש לי שאלה לגבי תקופת המעבר.

שלום שמחון: נניח וקיבלתי רשיון נהיגה לחמש שנים ועוד שנה וחצי הרשיון ההוא בתוקף.

שלום שמחון: האם זו האחריות שלי לבוא אליכם או שזו אחריות שלכם לשלוח לי?

עוזי יצחקי: בתקופת המעבר הזאת אנחנו כמובן נצטרך לאתר את אותה אוכלוסייה שתוקף הרשיון יהיה לאחר סיום תקופת המעבר.

עוזי יצחקי: אנחנו נאתר אותם ונשלח.

חוה ראובני: מי שהרשיון שלו יפוג במהלך השנה וחצי, אין בעיה.

שלום שמחון: יש פה הרבה חומר שאף אחד לא יקרא אותו.

שלום שמחון: אני לא יכול לדעת שהמצב שלי השתנה, לכן הצפייה שלי היא שאתם תודיעו לכול אחד.

עוזי יצחקי: אנחנו נודיע ונשלח.

שלום שמחון: אותם אלה שהיה שינוי במצבם יקבלו הודעה מסודרת ממשרד התחבורה לגבי השינוי במצבם.

עוזי יצחקי: בהחלט.

אליעזר כהן: זה מוכרח לקבל פרסום ציבורי.

ברוך כוכבי: אנחנו מבקשים שבתקנה 56(2), (3) ו-(4) יהיה כתוב תיתן.

חוה ראובני: רשמתי לפניי.

מאיר ברכה: אני רוצה להתייחס לרשיונות למשאיות מ-12 טון עד 15 טון, ולהורדה ל-12 טון.

מאיר ברכה: יש חברות שיש ברשותן משאיות מעל 12 טון ומתחת ל-15 טון.

מאיר ברכה: אני חושב שצריך לתת לאותן חברות תקופת הסתגלות כדי שהן לא יגייסו עובדים חדשים כדי לנהוג במשאיות האלה.

מאיר ברכה: יש להן הרי עובדים בתוך הארגון.

חוה ראובני: אנחנו במפורש קראנו עכשיו שכל נהג שנוהג באופן שגרתי ומראה לרשות הרישוי שהוא נוהג דרך קבע במשאית שמשקלה נניח 13.5 טון, הוא יקבל היתר לנהיגת המשאית.

חוה ראובני: הנהגים יקבלו היתרים.

מאיר ברכה: אבל כשאותם נהגים יצאו לפנסיה נצטרך לגייס נהגים אחרים במקומם.

שוקי שדה: אז הוא יצטרך לנהוג לפי הרשיון החדש.

חוה ראובני: יש לך מספיק זמן לדעת את זה.

חוה ראובני: הרי התקנות נכנסות לתוקף זמן רב אחרי הפרסום, ועוד שנה וחצי אפשר לנהוג לפי התקנות הישנות.

חוה ראובני: הנהגים הקיימים יכולים לקבל היתר.

חוה ראובני: תוך פרק הזמן הזה תיערך.

אודי קימרון: צריך לקחת בחשבון שיש חלק מהאוכלוסייה למשל בוחני רכב, שעבודתם מקבילה גם לרשיון הרכב שלהם.

אודי קימרון: בוחן רשאי לבחון אופנועים כפוף לרשיון הרכב שלו.

אודי קימרון: בוחן שרשאי לבחון רכב כבד צריך שיהיה לו רשיון לרכב כבד.

אודי קימרון: אנחנו מבקשים שזה לא יפגע באותו נתח של בוחני הרכב.

חוה בן ארי: אנחנו היום בדיוק בחקיקה לתת לבוחני הרכב לעשות את העבודה בהיתרים מיוחדים מבלי שיהיה להם הרשיון המתאים.

חוה בן ארי: לדוגמא, לא צריך שיהיה להם רשיון לאוטובוס בשביל לבחון אוטובוס.

חוה בן ארי: יש היום חבילה של חקיקה שתתיר לאלה שעובדים במוסך, המנהל המקצועי והבוחן, לעשות את העבודה שלו - - -

שלום שמחון: אבל, מה בינתיים?

חוה ראובני: גם היום זה בעייתי ולא מוסדר.

חוה ראובני: גם זה מונח פה בוועדה.

שלום שמחון: הגברת בן ארי אומרת שזה גם לא מוסדר היום, ושהם עובדים על חקיקה שתאפשר זאת.

שלום שמחון: מר יצחקי, אני שאלתי וקיבלתי תשובה שהאחריות להודיע לאזרחים היא על משרד התחבורה.

עוזי יצחקי: בהחלט.

לאה ורון: וגם להחליף במשך אותה שנה וחצי לכול האזרחים את רשיונות הנהיגה.

לאה ורון: זאת אומרת, במהלך שנה וחצי יחליף משרד התחבורה את רשיונות הנהיגה באמצעות הדואר לכול אזרחי מדינת ישראל.

עוזי יצחקי: נכון.

שלום שמחון: מי בעד תקנה 56?

שלום שמחון: ה צ ב ע ה תקנה 56 אושרה.

שלום שמחון: תקנה 56 אושרה.

אליעזר כהן: יש תופעה של חדירה של נהיגה לתוך ציבור.

אליעזר כהן: הכוונה לתחרויות לא מאושרות על כבישים פתוחים, במיוחד לאור הנהגה בקרוב של חוק ספורט מוטורי, נהיגה בטרקטורונים בחופי הים, אופנועי ים שנכנסים לתחום של מתרחצים.

אליעזר כהן: צריך להפסיק את התופעה הזאת כי היא מאוד מסוכנת.

אליעזר כהן: זה צריך לביטוי באיזשהו מקום

שלום שמחון: האם זה המקום?

עוזי יצחקי: זה לא המקום.

עוזי יצחקי: שנית, התופעה מוכרת.

עוזי יצחקי: אנחנו פועלים יחד עם המשטרה למגר את התופעה.

עוזי יצחקי: אנחנו מכירים במיוחד את מרוצי המכוניות בסופי השבוע.

עוזי יצחקי: אנחנו מקווים גם שעם החלת חוק ספורט מוטורי ממדי התופעה ירדו.

אליעזר כהן: מוכרח שיהיה איסור מוחלט על נהיגת אופנועי ים בתוך מתרחצים.

חוה ראובני: משרד הפנים מכין הצעת חוק לגבי נהיגה בטרקטורונים בחופים.

חוה ראובני: אנחנו עוברים עכשיו לתקנה 28 בעמ' 9.

חוה ראובני: זה הלב של סיווג הרכב מחדש.

חוה ראובני: " תקנה 28 הוספת תקנה 271א – אחרי תקנה 271 לתקנות העיקריות יבוא – (א) בעת רישומו של רכב או לאחר בדיקה ואישור אב טיפוס של רכב כאמור בתקנה 282, או לאחר שניתן היתר לשינוי מבנה ברכב כאמור בתקנה 380, תקבע רשות הרישוי את סיווגו הראשי של הרכב על-פי אחת הקטגוריות המנויות להלן: רכב מסוג M- רכב מנועי בעל 4 גלגלים לפחות אשר תוכנן, נבנה ויועד להסיע נוסעים.

חוה ראובני: רכב מסוג N - רכב מנועי מסחרי בעל 4 גלגלים לפחות אשר תוכנן, נבנה ומיועד להובלת טובין או רכב שצוין ברשיונו כרכב עבודה.

חוה ראובני: רכב מסוג O – גרור או נתמך אשר תוכנן, נבנה ומיועד להובלת טובין או שצוין ברשיונו כרכב עבודה.

חוה ראובני: רכב מסוג L – אופנוע.

חוה ראובני: רכב מסוג T - טרקטור, מכונה ניידת או רכב שטח".

חוה ראובני: למעשה, רכב שטח עוד אין לנו בגלל שלא היו התקנות ואז: טרקטור או מכונה ניידת.

חוה ראובני: "(ב) בנוסף לאמור בתקנת משנה (א), רשאית רשות הרישוי לקבוע את סוגי הרכב על-פי סיווג משנה של כל אחד מהסיווגים הראשיים ועל פי ייעודו של הרכב ולציין ברשיונו שימוש ייעודי שאישרה לו, אם אישרה.

חוה ראובני: " "(ג) סוג הרכב שנקבע על-פי האמור בתקנה זו יירשם ברשיון הרכב, ויחולו על הרכב הוראות תקנות אלה לפי סוגו הרשום.

חוה ראובני: " "(ד) טבלת סוגי הרכב היא כמפורט להלן".

שלום שמחון: אנחנו מעיינים בטבלאות, בעמ' 11 – רכב מסוג M, בעמ' 12 – רכב מסוג N, ורכב מסוג O, בעמ' 13- רכב מסוג L ורכב מסוג T.

שלום שמחון: האם יש הערות לתקנה 28?

חוה ראובני: יש לי רק תיקון טעות דפוס בתחתית עמ' 12.

חוה ראובני: במקום O5 בסיווג הראשי זה צריך להיות OT – גרור לטרקטור.

חוה ראובני: בעמ' 13 ברכב מסוג T, צריך להוריד את T3 טרקטור משא, ורכב שטח צריך לרדת מ-T2, כיוון שתקנות הטרקטורים טרם אושרו.

חוה ראובני: למעשה, מכונה ניידת הופכת ל-T3.

שלום שמחון: האם יש הערות?

שלום שמחון: אין.

שלום שמחון: אנחנו רוצים להצביע על תקנה 28.

שלום שמחון: מי בעד?

שלום שמחון: ה צ ב ע ה תקנה 28 אושרה.

שלום שמחון: אין מתנגדים, אין נמנעים.

שלום שמחון: תקנה 28 אושרה.

חוה ראובני: אנחנו עוברים לתקנה 1 – הגדרות.

חוה ראובני: "בתקנה 1 לתקנות התעבורה, התשכ"א-1961 (להלן התקנות העיקריות) – הגדרות "רכב מסחרי אחוד", רכב מסחרי בלתי אחוד", ו"רכב פרטי דו שימושי" יימחקו.

חוה ראובני: " אלו סיווגי משנה.

חוה ראובני: "בהגדרות "אוטובוס זעיר", "זוטובוס" ו-"טיולית", במקום "4,000" יבוא "3,500".

חוה ראובני: בהגדרת "אופנוע" יימחקו המילים: "לרבות קטנוע" ובמקומן יבוא: "וברכב מנועי הנע על שלושה גלגלים אשר צוין ברשיונו כתלת אופנוע ואשר משקלו העצמי אינו עולה על 400 ק"ג".

חוה ראובני: אחרי הגדרת "צומת" יבוא: "ציוד חריג" – רכב שמידותיו או משקלו הכולל המותר עולים על המותר לפי התקנות.

חוה ראובני: "

שלום שמחון: האם יש הערות לגבי תיקון תקנה 1?

דוד אלוש: לגבי (1), (2) לזוטובוס המשקל יהיה עד 3.5 טון, ולטיולית יתחיל מ-3.5 טון.

שלום שמחון: מי בעד תקנה 1?

שלום שמחון: מי נגד?

שלום שמחון: ה צ ב ע ה תקנה 1 אושרה.

שלום שמחון: אין מתנגדים, אין נמנעים.

שלום שמחון: תקנה 1 אושרה.

חוה ראובני: תקנה 2 הוא תיקון טכני, ויהיו לנו כמה מהסוג הזה.

חוה ראובני: זה ליצור את השוויון בין רכב מסחרי לרכב עבודה כיוון שכולם אותם קבוצה.

חוה ראובני: תקנה 2, ותקנה 3 זה כך, אלא שבתקנה 3 נצטרך להוסיף כמה מילים.

חוה ראובני: בתקנה (3) במקום שמשקלו הכולל עולה על 4,000 ק"ג, יבוא שמשקלם הכולל עולה על 3,500 ק"ג.

שלום שמחון: אם כך, אנחנו מאשרים עכשיו את תקנות 2 ו-3.

שלום שמחון: מי בעד?

שלום שמחון: ה צ ב ע ה תקנות 2 ו-3 אושרו.

שלום שמחון: אין מתנגדים, אין נמנעים.

שלום שמחון: תקנות 2 ו-3 אושרו.

שלום שמחון: אנחנו עוברים לתיקון תקנה 4 – תיקון תקנה 54.

חוה ראובני: זה מהירויות.

חוה ראובני: זה עוד פעם להוסיף את רכב העבודה, וזה תקנה 4 ותקנה 5.

שלום שמחון: תקנה 4 - תיקון תקנה 54, ותקנה 5 – תיקון תקנה 70, מי בעד?

שלום שמחון: ה צ ב ע ה תקנות 4 ו-5 אושרו.

שלום שמחון: אין נמנעים, אין מתנגדים.

שלום שמחון: תקנות 4 ו-5 אושרו.

חוה ראובני: תקנה 6 היא קצת חורגת מהמסגרת.

חוה ראובני: היא שייכת למשהו אחר שנכנס בסוף.

חוה ראובני: תקנה 63(ב) הנוכחית אוסרת על שימוש בצופרי אוויר ובצופרים מוסיקליים.

חוה ראובני: אנחנו מציעים לבטל את האיסור כיוון שבסוף התקנות תמצאו שיוצרים תקן לדברים האלה ואז הם יהיו מותרים.

שלום שמחון: תקנה 6 – תיקון תקנה 63, מי בעד?

שלום שמחון: ה צ ב ע ה תקנה 6 אושרה.

שלום שמחון: אין מתנגדים, אין נמנעים.

שלום שמחון: תקנה 6 אושרה.

שלום שמחון: חוה ראובני: תקנה 7 שייכת להוספת רכב עבודה.

שלום שמחון: מי בעד תקנה 7 – תיקון תקנה 72?

שלום שמחון: ה צ ב ע ה תקנה 7 אושרה.

שלום שמחון: אין מתנגדים, אין נמנעים.

שלום שמחון: תקנה 7 אושרה.

חוה ראובני: אנחנו מדלגים לתקנה 27 בעמ' 8 – תיקון תקנה 266.

חוה ראובני: זה עידכונים של הגדרות שמשמשות לצורך מרשם - - - " תקנה 27 – בתקנה 266 לתקנות העיקריות – בראשה יבוא: "אוטובוס מפרקי" – אוטובוס המורכב משני מרכבים קשיחים המאפשרים מעבר חופשי של הנוסעים בין המרכבים.

חוה ראובני: "אורך שלוחה אחורית" – המרחק ממרכז הסרן או מרכז צמד הסרנים האחוריים עד הנקודה הקיצונית האחורית ביותר של הרכב, למעט כלי רכב בעל שלישיית סרנים אחוריים שלגביו ייקבע המרחק על-ידי רשות הרישוי".

חוה ראובני: אחרי הגדרת "בדיקת אב טיפוס" יבוא: "גלגל חמישי" – מתקן המותקן בתומך המאפשר חיבור באמצעים מכניים למתקן המותקן בנתמך והשגת תאימות מירבית בין התומך לנתמך כרכב מורכב".

חוה ראובני: זה צריך להיות ברכב מורכב ולא כרכב מורכב.

חוה ראובני: "אחרי הגדרת "יצול החיבור" יבוא: "מדינות NAFTA" – ארצות-הברית של אמריקה, קנדה ומקסיקו.

חוה ראובני: "מיתלה אוויר" – מערכת המיועדת לבלום או לשכך זעזועים ברכב לפי הנחיה 96/53/EC לרבות כל העדכונים שנתפרסמו על פיו, דרישות תקן FMVSS כהגדרתו בתוספת השנייה לתקנות העיקריות לרכב המיוצר במדינות NAFTA או מערכות שוות ערך".

חוה ראובני: אלו הגדרות למתקנים טכניים.

שלום שמחון: האם יש הערות לתקנה 27?

שלום שמחון: אין הערות.

שלום שמחון: מי בעד?

שלום שמחון: ה צ ב ע ה תקנה 27 אושרה.

שלום שמחון: אין מתנגדים, אין נמנעים.

שלום שמחון: תקנה 27 אושרה.

שלום שמחון: אני רק אומר לצורך הפרוטוקול שעניינה של תקנה 27הוא תיקון והשלמת ההגדרות המשמשות לקביעת דרישות החובה בעניין מבנה הרכב כמתחייב מהתקנות המוצעות בנושא זה.

חוה ראובני: תקנות 29 ו-30 עניינן שוב השוויון של רכב מסחרי לרכב עבודה.

שלום שמחון: מי בעד תיקון תקנה 29 שעניינה תיקון תקנה 273ב, ותקנה 30 שעניינה תיקון תקנה 273ד?

שלום שמחון: ה צ ב ע ה תקנות 29 ו-30 אושרו.

שלום שמחון: אין מתנגדים, אין נמנעים.

שלום שמחון: אישרנו את תקנות 29 ו-30.

חוה ראובני: תקנה 32 היא כבר מהויות.

חוה ראובני: "במקום תקנה 282 לתקנות העיקריות יבוא: בדיקה ואישור של מפרטי רכב - (א) לא יירשם רכב ולא יינתן עליו רשיון, אלא אם כן – עמד בדרישות החובה בעניינים המפורטים בתקנת משנה (ד).

חוה ראובני: רשות הרישוי בדקה ואישרה כי באב טיפוס של אותו סוג רכב נתקיימו כל התנאים האמורים בתקנות אלה לאותו סוג של רכב, וכי הומצאה לרשות הרישוי תעודה מאת מעבדה מוסמכת, או כל תעודה אחרת לפי דרישתה שלפיה הרכב תואם את האב טיפוס של אותו סוג רכב.

חוה ראובני: נרשמה ברשיון הרכב שנת ייצורו לפי מספר הזיהוי (VIN – Vehicle Identification Number) שהוטבע ברכב בעת ייצורו, כמפורט בחלק ג' בתוספת השנייה: פסקה זו תחול על רכב ששנת ייצורו 1997 ולאחריה, למעט אופנוע, זולת אם יצרן הרכב הוכיח למנהל אגף הרכב כי לא יוכל לעמוד בדרישה האמורה אלא לגבי רכב ששנת יצורו 1999 ואילך.

חוה ראובני: רשות הרישוי רשאית לפטור מהוראת תקנת משנה זו רכב המיובא ביבוא אישי כמשמעותו בסעיף 2 (ג) לצו יבוא חופשי התשל"ח-1978.

אליעזר כהן: הסיפא של סעיף (3) היא מתוך הנחה שברכבים הישנים יותר לא ניתן להשיג את זה.

חוה ראובני: כי זה מוטבע על-ידי היצרן, אז מה שיוצר לפני שהשתמשו בזה.

חוה ראובני: בתקנת משנה (ב) אני עושה קצת תיקון בנוסח, אני משמיטה כמה מילים.

חוה ראובני: "(ב) מנהל אגף הרכב רשאי לקבוע תקנים לרכב או לחדשם מזמן לזמן לכול אחת מדרישות החובה האמורות בתקנה זו.

חוה ראובני: התקנים האמורים יעמדו לעיון הציבור באגף הרכב במשרד התחבורה בשעות העבודה הרגילה של המשרד".

חוה ראובני: "(ג) התקנים האמורים בתקנת משנה (ב) יהיו מבוססים על הנחיות מדינות הקהילה האירופאית (E.C), למעט כלי רכב שיוצרו במדינות NAFTA ואשר לגביהם תתבסס התקינה על דרישות התקינה הפדרלית של ארצות-הברית של אמריקה וכן על התקינה\

חוה ראובני: הישראלית.

שלום שמחון: אנחנו נקרא את תקנת משנה (ד) מ-(1) עד (57) בעמ' 18 אנחנו נקרא בשקט.

שלום שמחון: לצורך הפרוטוקול אני אומר כי תקנה 32 עניינה פירוט התהליך הסטטוטורי לאישור רכב לרישום ורישוי בישראל – התאמה לאב טיפוס מאושר, התאמה לדרישות החובה הטכניות שנקבעו ורשימת הנושאים שבהם ייקבעו דרישות חובה אלה.

חוה ראובני: "(ה) אגרה בעד בדיקה ומתן אישור כאמור בתקנה זו יהיה כמפורט בפרט 21 בחלק ג' בתוספת הראשונה ותשולם בידי מבקש אותה בדיקה".

לאה ורון: האם זו אגרה שמאושרת על-ידי ועדת הכלכלה?

חוה בן ארי: ועדת הכספים.

חוה ראובני: זו אגרה קיימת.

אתי בנדלר: זו הזדמנות לאחד את כל האגרות.

חוה בן ארי: האגרות האלה קיימות הרבה מאוד שנים.

חוה בן ארי: האגרות היום מתעדכנות.

חוה בן ארי: שינוי מבנה זה 189 שקלים בהתאם לתקנה 380 אבי טיפוס.

חוה בן ארי: פרטי זה 189 שקלים, מסחרי 230 שקלים, אוטובוס זה 403 שקלים.

חוה בן ארי: יבואן שרושם לראשונה את הרכב הוא זה שבעיקר משלם את זה.

אתי בנדלר: איפה הסעיף שמסמיך לקביעת האגרות?

חוה ראובני: תקנה 15(א) בתוספת "אגרות לפי תקנות אלה יהיו כמפורט בתוספת הראשונה.

חוה ראובני: הם ישתלמו באחד באפריל של כל שנה לפי שיעור עליית המדד שפרסמה הלשכה המרכזית לסטטיסטיקה בחודש ינואר שקדם ליום השינוי".

חוה ראובני: תהליך האישור הוא לפי ועדת אגרות, הסכמת שר אוצר, ועדת הכספים.

שלום שמחון: מה אנחנו עושים כדי שזה יהיה באישור ועדת כלכלה?

אתי בנדלר: אני לא יודעת אם יש לי כרגע אפשרות לעשות את זה בתקנות אם זה לא קבוע ב- - -

לאה ורון: הוועדה היא הוועדה שמטפלת בכל הנושאים האלה, ובמידה וניתן להעביר ולקבוע שגם גובה האגרה ייקבע על-ידי ועדת הכלכלה, אז תצטרכו לתקן בהתאם.

חוה בן ארי: יש איזשהו תהליך שנקבע לפני הרבה שנים שהאגרה הזאת נקבעה לפי איזשהו חישוב והיא מתעדכנת.

חוה בן ארי: זה לא משהו חדש.

שלום שמחון: אם תימצא דרך על-ידי היועצת המשפטית עד העריכה הסופית של התקנות האלה, שהאגרות האלה יאושרו בוועדת הכלכלה אז אנחנו נשלב את זה פנימה.

שלום שמחון: אם אין דרך כזאת אז אנחנו נאמר מה אנחנו היינו רוצים שיקרה בעתיד.

שלום שמחון: אנחנו רוצים לתקן את תקנה 32.

שלום שמחון: מי בעד?

שלום שמחון: ה צ ב ע ה תקנה 32 אושרה.

שלום שמחון: אין מתנגדים, אין נמנעים.

שלום שמחון: תקנה 32 אושרה.

רונן רגב: בתקנת משנה (ד) לתקנה אין התייחסות בכל הרשימה הארוכה לנושא של צמיג רזרבי.

רונן רגב: אנחנו יודעים שבמשרד התחבורה העלו כל מיני שאלות לגבי העניין של השמטת החובה.

חוה בן ארי: לגבי צמיג רזרבי יש חקיקה והיא נמצאת בדרכה לכנסת.

חוה בן ארי: החקיקה תקבע שרכב שנולד ללא צמיג אצל יצרן ואין שם מקום לצמיג רזרבי, לא יידרש שיהיה בו צמיג רזרבי.

חוה בן ארי: מעבר לזה, חברות תובלה או חברות כמו "אגד" ו"דן" שממילא יש להן שירותי דרך, נפטור אותן מצמיג רזרבי.

שלום שמחון: אנחנו עוברים לתקנה 33.

חוה ראובני: תקנה 33 שייכת לקטגוריה אחרת.

חוה ראובני: תרשו לי לקפוץ לתקנה 46 בעמ' 28 – תיקון תקנה 364ב.

חוה ראובני: זה שוב שייך להאחדה של רכב עבודה.

שלום שמחון: יש לנו את תקנה 46 – תיקון תקנה 364ב, תקנה 47 – תיקון תקנה 364ה, תקנה 48 – תיקון תקנה 365, תקנה 49- תיקון תקנה 366.

שלום שמחון: אנחנו רוצים לאשר תקנות 46 עד 49.

שלום שמחון: מי בעד?

שלום שמחון: ה צ ב ע ה תקנות 46 עד 49 אושרו.

שלום שמחון: אין מתנגדים, אין נמנעים.

שלום שמחון: תקנות 46, 47, 48, 49 אושרו.

חוה ראובני: אני עוברת לתקנה 51 וזה תיקון טכני, זו הפנייה לתקנה חדשה.

שלום שמחון: תקנה 51 – תיקון תקנה 382, מי בעד?

שלום שמחון: ה צ ב ע ה תקנה 51 אושרה.

שלום שמחון: אין נמנעים, אין מתנגדים.

שלום שמחון: תקנה 51 אושרה.

חוה ראובני: תקנה 52 כבר אושרה.

חוה ראובני: תקנה 53 היא שוב תיקונים טכניים שמתחייבים מהתאמות, העסקת קצין בטיחות.

שלום שמחון: מי בעד תקנה 53 - תיקון תקנה 579?

שלום שמחון: ה צ ב ע ה תקנה 53 אושרה.

שלום שמחון: אין נמנעים, אין מתנגדים.

שלום שמחון: תקנה 53 אושרה.

חוה ראובני: אני עוברת עכשיו לנושא חדש שהוא מידות, משקלים ועומסים, וזה לב העניין- תקנה 34.

אליעזר כהן: הבעיה הכי קשה במטעני יתר ובעומסים היא האכיפה.

שלום שמחון: תקנה 34 עניינה המידות, המשקלות והעומסים המותרים לרכב, במטרה לשפר את הבטיחות ולצמצם את הפגיעה בתשתיות תוך התאמה מרבית לדרישות הקובעות לעניין זה באירופה, ומתוך התחשבות בנתוני שוק ההובלה בישראל.

חוה ראובני: "תקנה 34 – במקום תקנות 313 עד 314א לתקנות העיקריות יבוא:

חוה ראובני: מידות 313 רכב מידות רכב כמפורט להלן לא יעלו על המידות שצוינו לצידו.

חוה ראובני: "

שלום שמחון: אנחנו קוראים בשקט את המידות.

שלום שמחון: (1) עוסק ברוחבו הכולל, (2) עוסק בגובהו הכולל, (3) עוסק באורכו הכולל.

שלום שמחון: (ד) זה רכב מורכב.

שלום שמחון: אחר כך אנחנו עוברים למשקל כולל מותר שזה רכב מנועי, למעט רכב כאמור בפסקה (2) ובכפוף לאמור בפסקה (3).

שלום שמחון: (2) עוסק ברכב מורכב, (3) עוסק ברכב מחובר, ו-(4) עוסק בגרור.

שלום שמחון: אחר כך אנחנו בתנאים מיוחדים לשלישיית סרנים.

שלום שמחון: האם יש הערות לתקנה 34? אין.

שלום שמחון: מי בעד?

שלום שמחון: ה צ ב ע ה תקנה 34 אושרה.

שלום שמחון: אין מתנגדים, אין נמנעים.

שלום שמחון: תקנה 34 אושרה.

חוה ראובני: תקנה 35 היא תקנה הקשורה לצה"ל – פטור לרכב צבאי בחירום.

חוה ראובני: לצה"ל יש צרכים מיוחדים לגבי רכבים שמשמשים אותו בשעת חירום בלבד.

חוה ראובני: הוא קובע לגביהם בפקודות הצבא כללים לגבי מידות ומשקולות.

חוה ראובני: רכב כזה יהיה פטור מההוראות של התקנות האלה.

שלום שמחון: תקנה 35 – תקנה זו מעניקה פטור לכלי רכב של צה"ל בשימוש חירום מהקבוע בתקנה 34, ומחייבת את צה"ל לקבוע מידות ומשקולות לכלי רכב אלה.

אתי בנדלר: האם יש הגדרה לשימוש חירום?

אייל טולדנו: יש הגדרה מאוד ברורה לגבי רכב חירום.

אייל טולדנו: לרכב חירום יש רשיון נפרד בצבע שונה מהרשיון הרגיל, ואי אפשר לעשות בו שימוש אלא בשעת חירום או אם הוא עבר למעמד של סדיר ואז צריך להוציא לו רשיון חדש והוא יעמוד בדרישות של רכב סדיר.

אתי בנדלר: מה זה שימוש חירום?

אייל טולדנו: הוצאה ממחסני חירום.

אייל טולדנו: זה יכול להיות במלחמה וזה יכול להיות בפעולה צבאית, בתרגיל.

אתי בנדלר: נדמה לי שתקנה 314ב, המספור הזה כבר תפוס על-ידי תקנה אחרת.

חוה ראובני: נכון.

חוה ראובני: זה צריך להיות314א(1).

אליעזר כהן: יש שתי חריגות לגבי הובלת מטענים.

אליעזר כהן: אחת, חברות מטען מעמיסות העמסת יתר בשביל לחסוך הובלות.

אליעזר כהן: שניים, הנהג מואשם בהאשמות מהסוג הזה שהחברה אשמה בהן.

אליעזר כהן: יש פער בחוק בשני הסעיפים האלה.

עוזי יצחקי: אנחנו התקדמנו גם בזה בתקופה האחרונה, ואנחנו נגיע לחוק המובילים אחריות מזמין.

אליעזר כהן: דעו לכם שאני הולך להציע הצעת חוק בעניין הזה.

אייל טולדנו: אני רוצה שיהיה ברור כי לכלי רכב צבאיים אין רשיון רכב לפי פקודת התעבורה.

אייל טולדנו: אני מבקש שיהיה רשום: שהוצא לו רשיון רכב צבאי לחירום לפי פקודות הצבא, ובלבד שמידותיו ומשקלו הכולל המותר יוגבלו בו, ברשיון.

חוה ראובני: הנוסח יוצא כך: הוראות תקנה 313 ו-314 לא יחולו על כלי רכב של צבא הגנה לישראל שהוצא לו רשיון רכב צבאי לחירום על-פי פקודת הצבא, ובלבד שמידותיו ומשקלו הכולל המותר יוגבלו בו.

שלום שמחון: מי בעד תקנה 35?

שלום שמחון: ה צ ב ע ה תקנה 35 אושרה.

שלום שמחון: אין מתנגדים, אין נמנעים.

שלום שמחון: תקנה 35 אושרה.

חוה ראובני: תקנה 36 – יש מצבים שונים שבהם יש צורך בשימוש בכלי רכב שהוא חורג מהמידות והמשקלים לפי צרכים מיוחדים.

חוה ראובני: "בתקנה 315 לתקנות העיקריות – במקום תקנת משנה (א) יבוא: "(א) על אף האמור בחלק זה, רשאית רשות הרישוי להתיר, בתנאים או ללא תנאים ובהתייעצות עם מפקח על התעבורה, שימוש בציוד חריג".

חוה ראובני: אנחנו הגדרנו ציוד חריגה בתקנה 1. "(2) בתקנת משנה (ב) במקום "ברכב שמידותיו עולות על הקבוע בתקנה313(א) יבוא "בציוד חריג", ובמקום 313(ה) יבוא "313(ד)".

חוה ראובני: אלו תיקונים טכניים להשלים.

שלום שמחון: האם יש הערות לתקנה 36?

שלום שמחון: אין הערות.

שלום שמחון: ה צ ב ע ה תקנה 36 אושרה.

שלום שמחון: אין נמנעים, אין מתנגדים.

שלום שמחון: תקנה 36 אושרה.

שלום שמחון: אנחנו עוברים עכשיו לתקנות 37, 38, 39, 42, 43, 44, ו-54.

חוה ראובני: יש כאן סדרה של תקנות שעניינן עדכון תקינה.

חוה ראובני: מצד אחד, יש תקנים חדשים לכול מיני רכיבים של רכב.

חוה ראובני: למשל, רפידות בלם, ABS, מחווני כיוון, פנסי ערפל, פנסי חזית.

חוה ראובני: בכל הנושאים האלה אנחנו מפנים בתקנות לתקנים חדשים.

חוה ראובני: במקביל, יש לנו תקנה שמזכירה בדיוק מהו התקן החדש לגבי הדברים.

חוה ראובני: זה ישנו גם בתקנה 33.

שלום שמחון: יש לנו את תקנה 33 שזה הפנייה, ותקנה 37 שהיא תיקון תקנה 330א, ותקנה 38 –תיקון תקנה 344, ותקנה 39-תיקון תקנה 347א, ותקנה 42 – תיקון תקנה 355, תקנה 43-תיקון תקנה 357, תקנה 44 – החלפת תקנה 357א, ותקנה 54-תיקון לתוספת השנייה.

שלום שמחון: המהות של התקנות האלה הוא אימוץ תקנים חדשים לעניין מתקנים ברכב ABS, מחווני כיוון, פנסי ערפל], משענות ראש, מתזי מים ומפשירי אדים.

חוה ראובני: והצופר שהזכרנו קודם.

שלום שמחון: אני רוצה להביא לאישור את התקנות שהקראתי כרגע.

שלום שמחון: מי בעד?

שלום שמחון: ה צ ב ע ה תקנות 33, 37, 38, 39, 42, 43, 44, ו-54 אושרו.

שלום שמחון: אין מתנגדים, אין נמנעים.

שלום שמחון: התקנות הנ"ל אושרו.

חוה ראובני: אנחנו נמצאים עכשיו בתקנה 40 שגם היא תיקון טכני, שימוש בהגדרה חדשה.

חוה ראובני: זה החלפת מינוח.

חוה ראובני: במקום: ארצות-הברית, קנדה ומקסיקו הגדרנו: NAFTA.

חוה ראובני: זה אושר לפני רגע.

שלום שמחון: מי בעד תקנה 40?

שלום שמחון: ה צ ב ע ה תקנה 40 אושרה.

שלום שמחון: אין מתנגדים, אין נמנעים.

שלום שמחון: תקנה 40 אושרה.

חוה ראובני: תקנה 41 שייכת לקטגוריה של אלה שמוסיפים את רכב העבודה.

חוה ראובני: דיברנו על מספר רב של תקנות מהסוג הזה.

חוה ראובני: הטלת על רכב עבודה אותן חובות שמוטלות על רכב מסחרי.

אליעזר כהן: מהו רכב עבודה?

חוה ראובני: רכב עבודה מוגדר כרכב שמותקן עליו ציוד לביצוע עבודה דרך קבע שהוא לא מיועד להובלת נוסעים ולא להובלת מטען.

חוה ראובני: למשל, מערבל בטון.

דוד אלוש: אולי במקום המילה ציבורי יהיה כתוב אוטובוס.

דוד אלוש: חסר פה אוטובוס פרטי.

דוד אלוש: מה אם זה אוטובוס פרטי?

חוה ראובני: הוא לא חל עליו.

חוה ראובני: אם אתה כותב אוטובוס במקום ציבורי אז אתה מוריד את המונית.

חוה ראובני: התקנה הקיימת אומרת: "בכל פתח לכניסה וליציאה - - -ברכב פרטי, ציבורי או מסחרי".

חוה ראובני: חסר לנו רק עבודה.

חוה ראובני: פרטי, מסחרי, ציבורי ועבודה זה כולל הכול.

דוד אלוש: איפה מופיע פה אוטובוס רגיל שהוא לא ציבורי?

דוד אלוש: למשל, אוטובוס של מועצת יש"ע.

חוה ראובני: רכב פרטי יכול להיות גם אוטובוס לפי סעיף 1 לפקודת התעבורה.

חוה ראובני: רק עבודה חסר לנו פה ולכן ביקשנו לתקן.

שלום שמחון: מי בעד תקנה 41 בניסוחה?

שלום שמחון: ה צ ב ע ה תקנה 41 אושרה.

שלום שמחון: אין מתנגדים, אין נמנעים.

שלום שמחון: תקנה 41 אושרה.

חוה ראובני: תקנה 45 היא צופר האוויר- ביטול האיסור על שימוש בצופר אוויר.

שלום שמחון: מי בעד תקנה 45?

שלום שמחון: ה צ ב ע ה תקנה 45 אושרה.

שלום שמחון: אין מתנגדים, אין נמנעים.

שלום שמחון: תקנה 45 אושרה.

שלום שמחון: אנחנו עוברים לתקנה 50.

חוה ראובני: תקנה 50 - אחרי שהגדרנו גלגל חמישי באחד התיקונים שאושרו קודם, "בתקנה 377 לתקנות העיקריות – בתקנה משנה (א) בסופה יבוא: "מיקום הגלגל החמישי יהיה על-פי תקן 1726 ISO, אך לא פחות מ-50 מ"מ ממרכז הסרן או הצמד האחורי לכיוון החלק הקדמי".

חוה ראובני: תקנת משנה (ב) תימחק".

שלום שמחון: האם יש הערות לתקנה 50? אין.

שלום שמחון: מי בעד תקנה 50?

שלום שמחון: ה צ ב ע ה תקנה 50 אושרה.

שלום שמחון: אין מתנגדים, אין נמנעים.

שלום שמחון: תקנה 50 אושרה.

שלום שמחון: אנחנו אישרנו את תיקון התוספת השנייה-תקנה 54.

שלום שמחון: אנחנו עוברים עכשיו לתקנה 57 – הוראות מעבר לרכב.

חוה ראובני: "תקנה 57 – (א) תקנות 313 עד 314א לתקנות העיקריות, כנוסחן בתקנה 34 לתקנות אלה, יחולו על רכב שיירשם לראשונה אחרי תחילתן של תקנות אלה (להלן-רכב חדש).

חוה ראובני: על רכב שנרשם לפני תחילתן לתוקף של תקנות אלה (להלן-רכב ישן), יחולו הוראות תקנות 313 עד 314א לתקנות העיקריות כנוסחן ערב תחילתן של תקנות אלה, ובלבד שאורכו של רכב מורכב יהיה לפי האמור בתקנה 313 לתקנות העיקריות כנוסחה בתקנה 34 לתקנות אלה ואורכו של הנתמך לא יעלה על 12.5 מטרים.

חוה ראובני: בתקופה של 10 שנים מיום תחילתן של תקנות אלה (להלן-תקופת המעבר), יחולו הוראות אלה: רשות הרישוי לא תתיר שינוי בעומסים המותרים של רכב ישן.

חוה ראובני: המשקל הכולל המותר של רכב מחובר המורכב מגורר חדש וגרור ישן יהיה סכום המשק הכולל המותר כקבוע ברשיון הרכב הגורר.

חוה ראובני: על אף האמור, ברכב מחובר המורכב מגורר חדש בעל שני סרנים וגרור ישן בעל 3 סרנים, המשקל הכולל המותר לא יעלה על 43,000 ק"ג.

חוה ראובני: המשקל הכולל המותר של רכב מורכב המורכב מתומך חדש ונתמך ישן לא יעלה על האמור בתקנה 314 לתקנות העיקריות כנוסחה ערב תחילתן של תקנות אלה.

חוה ראובני: המשקל הכולל המותר של רכב מורכב המורכב מתומך חדש בעל שני סרנים ונתמך ישן בעל שלושה סרנים, לא יעלה על 42,000 ק"ג.

חוה ראובני: המשקל הכולל המותר של רכב כאמור עם מיתלה אוויר המיועד להעביר מכולה ימית במידות 40 רגל ( FOOT ISO 40), לא יעלה על 43,000 ק"ג, ובלבד שמשקלים אלה מצוינים ברשיון התומך.

חוה ראובני: לא יחודש רשיון לנתמך ישן שמשקלו הכולל המותר גבוה מ-44,100 ק"ג, למעט ציוד חריג, בתום 15 שנים מיום שנרשם לראשונה, או בתום 5 שנים מיום תחילתן של תקנות אלה לפי המועד המאוחר יותר, אולם בכל מקרה לא לאחר תום תקופת המעבר.

חוה ראובני: גרירת נתמך כאמור בתקנת משנה (ד) תיעשה בידי תומך בעל הנעה 4X8 שאושר ברשיונו לגרור נתמך זה או על-ידי תומך חדש בעל סרן אחד ושלישיית סרנים שאושר לכך ברשיונו.

חוה ראובני: בתום תקופת המעבר יירשמו ברשיון של רכב ישן המידות והמשקלים על-פי האמור בתקנה 314 כנוסחה בתקנות אלה.

חוה ראובני: על אף האמור בתקנה זו, בתקופת המעבר יחולו על כלי רכב של צבא הגנה לישראל, הוראות תקנות 31", צריך להיות פה כמובן 313, "עד 314א", לתקנות העיקריות כנוסחן ערב תחילתן של תקנות אלה.

חוה ראובני: " השר כיום הוא מאיר שיטרית.

שלום שמחון: תקנה 57 עוסקת בהוראות מעבר לגבי מידות, משקלות ועומסים מותרים לרכב.

שלום שמחון: התקנות יחולו מיידית על רכב חדש.

שלום שמחון: במהלך 10 שנים ניתן יהיה להשתמש ברכב קיים עם הגבלות לגבי החריגות המותרות להם מהדרישות החדשות, ובתום 10 שנים יידרש גם הרכב הישן לעמוד בבדיקות ומשקלים החדשים.

שלום שמחון: צה"ל יהיה רשאי להשתמש במשך 10 שנים האמורות בכלי רכב העומדים בדרישות לפי התקנות הנוכחיות, מבלי שיחולו עליו ההגבלות החלות על כלי הרכב בשוק האזרחי.

שלום שמחון: האם יש הערות?

דוד כוכבא: אני רוצה להעיר הערה לגבי תקופת מעבר לנתמך.

דוד כוכבא: פה מדובר בשתי קטגוריות של תקופות מעבר.

דוד כוכבא: תקופה אחת היא מיום כניסת התקנה לתוקף, והשנייה היא מיום רישום הנתמך.

דוד כוכבא: אנחנו מציעים שתקופת המעבר תהיה 10 שנים מיום כניסת התקנה לתוקף.

אבי גונן: הטענה הזאת הועלתה בפנינו רק אתמול, ואנחנו בחנו אותה.

אבי גונן: בעיקרון, מדובר פה על נתמכים כבדים של 48 טון, ואנחנו בעיקרון שזה יבוא בתנאי שתנאי הבטיחות יישמרו, שיש להם ABS.

אבי גונן: אנחנו בדקנו גם את זה, ומסתבר שכנראה יש להם את היכולות.

אליעזר כהן: מה זה נתמך?

קריאה: אחד על השני.

אבי גונן: התקנה החדשה מורידה את הנתמכים האלה מ-48 טון למשקלים יותר נמוכים.

אבי גונן: לפי הצעת מעבר פה, בתום 5 שנים מכניסת החוק לתוקף הם צריכים להסיר את הנתמכים.

שלום שמחון: הם מבקשים 10 שנים.

שלום שמחון: האם אתם מוכנים לתת?

עוזי יצחקי: בסדר.

שלום שמחון: אם כן, בתקנת משנה (ד) אנחנו משנים ובמקום 5 שנים יהיה 10 שנים.

רונן רגב: חבר הכנסת טל בראשית הדיון את השאלה לגבי רכבים פרטיים בין 3,5 ל-4 טון, ודובר על כך שצריך למצוא איזשהו פתרון, או לפחות לקבל נתונים לגבי היקף כלי הרכב.

רונן רגב: איפה זה בא לידי ביטוי פה?

שלום שמחון: סיכמנו עם הגברת בן ארי שהיא תעביר לנו נתונים.

שלום שמחון: היא מדברת על מאות בודדות של כלי רכב.

שלום שמחון: הנתונים יועברו לוועדה וגם לחבר הכנסת טל.

דוד כוכבא: סליחה, זה לא במקום 5 שנים 10 שנים.

דוד כוכבא: אנחנו מבקשים לבטל את ה-15 שנים.

אתי בנדלר: הוא רוצה למחוק גם את המילים: "בתום 15 שנים מיום שנרשם לראשונה".

דוד כוכבא: 10 שנים מיום כניסת התקנה לתוקף.

חוה ראובני: הנוסח יהיה כך: לא יחודש רשיון לנתמך ישן שמשקלו הכולל המותר גבוה מ-44,100 ק"ג, למעט ציוד חריג בתום 10 שנים מיום תחילתן של תקנות אלה.

אייל טולדנו: - - -בתום תקופת המעבר.

חוה בן ארי: 10 השנים זה תקופת המעבר.

שלום שמחון: הגברת בן ארי, האם זה מקובל עלייך כך?

חוה בן ארי: בסדר.

שלום שמחון: מקובל.

שלום שמחון: אם כך, אנחנו מאשרים את תקנה 57.

שלום שמחון: מי בעד?

שלום שמחון: ה צ ב ע ה תקנה 57 אושרה.

שלום שמחון: אין מתנגדים, אין נמנעים.

שלום שמחון: תקנה 57 אושרה.

שלום שמחון: אנחנו עוברים לסעיף התחילה.

חוה ראובני: תקנה 55 – תחילתן של תקנות, למעט תקנה 32, ביקשו פה שנתיים.

חוה ראובני: הוועדה ביקשה לבדוק את האפשרות לקצר את משך הזמן, אבל אנחנו מבקשים שנתיים.

עוזי יצחקי: בואו נשאיר את זה שנתיים.

חוה בן ארי: יש פה כמה דברים.

חוה בן ארי: יש את הנושא של ביטול תקנות שאפשר לעשות במיידי, מחווני כיוון וכל הדרישות של פנסי ערפל.

שלום שמחון: אנחנו דיברנו על השינוי המבני שיש בעניין, ואנחנו ביקשנו לפנות לשר ולנסות לקצר את לוח הזמנים ככל האפשר.

שלום שמחון: יש פה שינוי גדול שיימשך לא מעט שנים.

שלום שמחון: מבחינת

שלום שמחון: כם, נעשתה עבודה כאן מאוד גדולה ואנחנו שמחים על כך.

שלום שמחון: אף אחד לא עוצר אתכם לגבי מה שאתם יכולים לקצר ממילא.

שלום שמחון: זאת לא היתה הכוונה.

חוה בן ארי: הנושא של המשקלים, כניסה לתוקף של התקנות בתוך 180 יום, האם זה מקובל על המובילים?

חוה בן ארי: זה שישה חודשים.

חוה בן ארי: אנחנו מסכימים.

שלום שמחון: למה אתם מסכימים?

חוה בן ארי: כל הנושא של השינוי בקונפיגורציות של המשקלים וזה מתחיל בתקנה 34.

שלום שמחון: מתי היא תיכנס לתוקף?

חוה בן ארי: הבקשה שלהם לתשעה חודשים מקובלת עלינו.

חוה ראובני: "תקנה 55, (א) תחילתן של תקנות אלה, למעט תקנות 32 ו-34, שנתיים מיום פרסומן.

חוה ראובני: (ב) תחילתה של תקנה 32, 30 ימים מיום פרסומה.

חוה ראובני: " עכשיו אנחנו מוסיפים (ג): תחילתה של תקנה 34, תשעה חודשים מיום פרסומה.

שלום שמחון: אנחנו מאשרים את תקנה 55 תחילה כפי שהיא הוקראה.

שלום שמחון: ה צ ב ע ה תקנה 55 אושרה.

שלום שמחון: אין מתנגדים, אין נמנעים.

שלום שמחון: תקנה 55 אושרה.

אליעזר כהן: מה עם הפרסום וההודעות לציבור?

אליעזר כהן: האם זה נוהל קבוע?

שלום שמחון: אנחנו נבקש מכתב מפורט ממשרד התחבורה לגבי הדרכים של המשרד להביא את מה שעשינו כאן לידיעת הציבור.

אליעזר כהן: מר יצחקי, בעיקר מהן המשמעויות לגבי הנהגים.

שלום שמחון: אנחנו נבקש ממשרד התחבורה להגיש תוך שבועיים לוועדת הכלכלה מסמך מפורט איך התקנות האלה והשינוי המבני הגדול שנעשה פה, באות לידי ביטוי בהודעה לציבור הרחב.

שלום שמחון: הוא צריך להיות מפולח לנגזרות שונות.

שלום שמחון: למשל, הוא צריך לקחת בחשבון את סוגי האוכלוסייה השונים: אוכלוסייה ערבית, רוסית, ועברית, וגם את החלקים המקצועיים שיש בדוח למגזרים מקצועיים כמו: משאיות, מוניות, אוטובוסים, אוטובוסים זעירים, וכן הלאה.

שלום שמחון: תודה רבה, הישיבה נעולה.